**Informovanie a publicita – OP EVS**

Rok 2015 bol prioritne zameraný na tvorbu riadiacej dokumentácie v oblasti publicity a komunikácie ako Manuál pre informovanie a komunikáciu, Dizajn manuál pre OP EVS vrátane Komunikačnej stratégie OP EVS, ktorá bola schválená na prvom zasadnutí Monitorovacieho výboru pre OP EVS dňa 24. februára 2015. Dokumenty sú verejnosti dostupné na <http://www.minv.sk/?manualy-a-loga>.

Ročný komunikačný plán OP EVS na rok 2015 stanovil komunikačné aktivity, ktoré slúžia na zvyšovanie povedomia širokej verejnosti o pomoci Európskej únie prostredníctvom implementácie OP EVS a informovania o výsledkoch a dopadoch OP so zámerom čo najširšieho mediálneho pokrytia s použitím rôznych foriem komunikácie na národnej a regionálnej úrovni. Cieľová skupina bola špecifikovaná ako potenciálni žiadatelia, žiadatelia o NFP a prijímatelia NFP, sociálni, ekonomickí a inštitucionálni partneri OP EVS, tvorcovia verejnej mienky, odborná verejnosť, rozhodovatelia, médiá a široká verejnosť. Ročný komunikačný plán bol schválený dňa 30. novembra 2015. Napriek tomu sa už počas roka realizovali informačné aktivity, ktoré mali za úlohu zvýšiť povedomie verejnosti o oblastiach podpory a aktivitách OP EVS.

**Realizované informačné aktivity:**

Operačný program EVS bol predstavený odbornej a širokej verejnosti na Úvodnej konferencii dňa 19. januára 2015 v Hoteli Bôrik v Bratislave. Na konferencii bolo prítomných 212 účastníkov. V rámci tohto podujatia sa zrealizovalo tlačové vyhlásenie za účasti ministra vnútra SR, ministra spravodlivosti SR, zástupcom EK z DG EMPL, zástupcom riaditeľstva pre verejnú správu a územný rozvoj OECD a generálnej riaditeľky sekcie európskych programov s úspešným mediálnym zásahom. Detailnejšie informácie boli intenzívne distribuované širšej verejnosti prostredníctvom 19 celoslovenských médií. Bližšie informácie o tomto podujatí sú dostupné na <http://www.minv.sk/?uvodna-konferencia>.

Hlavným komunikačným nástrojom v roku 2015 bola on-line komunikácia prostredníctvom pravidelnej aktualizácie webového sídla rezortu vnútra v časti <http://www.minv.sk/?opevs>. Pravidelne sa pripravovali a zverejňovali tlačové správy v celkovom počte 9, ktorých obsahom bolo bližšie predstavenie oblastí a intenzívnejšia propagácia jednotlivých cieľov operačného programu. Tlačové správy sú zverejnené na <http://www.minv.sk/?publicita>. Zverejnené tlačové správy prevzalo a témou efektívna verejná správa sa zaoberalo 45 zdrojov. (zdroj: „Monitoring informácií o Ministerstve vnútra v tlači, rozhlase, televízii a na internete“, -<https://infoweb.minv.sk/~koisova/monitoring/12/tab.htm>, jedná sa o intranetovú stránku MV SR).

Operačný program EVS sa v roku 2015 stal užívateľom sociálnej siete Facebook (<https://www.facebook.com/efektivnaverejnasprava/?fref=ts>). Unikátny počet návštev webového sídla MV SR v časti OP EVS bol 5503. Riadiaci orgán plánuje v priebehu leta 2016 spustiť modernejšie, interaktívnejšie a prehľadnejšie webové sídlo OP EVS s cieľom efektívnejšieho využitia nástrojov a interaktívnejších možností e-komunikácie. V roku 2016 je hlavnou prioritou účinnejšie využívať on-line nástroje a sociálne siete.

Riadiaci orgán pre OP EVS intenzívne participoval na informačných podujatiach organizovaných treťou stranou. V máji 2015 bola vytvorená tematická omaľovánka o efektívnej verejnej správe pre deti spolu s balónmi s logom OP EVS, ktoré sa distribuovali na DNI BEZPEČNOSTNÝCH ZLOŽIEK SR. Išlo o vizuálnu a interaktívnu propagáciu OP EVS prostredníctvom zvyšovania povedomia o OP EVS prostredníctvom loga. Podujatia sa zúčastnili rodiny s deťmi, celkový počet návštevníkov bol zhruba 20 000. V septembri a októbri sme sa zúčastnili na podujatiach BRITISH DAYS organizovaných Britskou ambasádou, ktoré nám v regiónoch poskytli priestor na prezentáciu kľúčových oblastí podpory OP EVS. Publikum tvorili zástupcovia samospráv a regionálnych médií (<https://www.youtube.com/watch?v=O6VWnBCAcjU&feature=youtu.be&t=1m11s>).

Taktiež sme boli aktívnymi účastníkmi podujatia WEBINAR, určeného pre britskú podnikateľskú sféru, ktoré organizovala Britská ambasáda. V tom istom mesiaci sme v spolupráci s EK zorganizovali podujatie pre odbornú verejnosť, ktorého cieľom bolo predstavenie novej príručky EK zameranej na skvalitňovanie verejnej správy s názvom Quality of Public Administration - Toolbox for Practitioners. V októbri sme sa zúčastnili a prezentovali na odbornej konferencie APUS (<http://www.apums.sk/titulna-stranka/odborna-konferencia-apums-sr-2015-27sk.html>). V novembri 2015 sme prezentovali OP EVS na podujatí ITAPA 2015 (<http://www.itapa.sk/5735-sk/operacny-program-efektivna-verejna-sprava/>). Taktiež sme sa zúčastnili workshopov Young Guns na tému verejná správa v KC Dunaj v Bratislave (<https://www.facebook.com/events/1512077505751654>). V rámci akcie ROAD SHOW, ktorú po celom Slovensku organizoval CKO v období november – december 2015 sme v regiónoch detailnejšie predstavili hlavné témy OP EVS. Tieto podujatia boli jedinečnou príležitosťou na výmenu skúseností a konštruktívny dialóg v oblasti verejnej správy. Aj v roku 2016 budeme pokračovať v aktívnej participácií na obdobných podujatiach.

Vzhľadom na rôzne oblasti podpory v rámci OP EVS bolo v priebehu roka 2015 zorganizovaných 29 pracovných stretnutí s potenciálnymi prijímateľmi pomoci z operačného programu. Táto forma poskytovania informácií potenciálnym žiadateľom o NFP bola konštruktívna a vnímaná veľmi pozitívne. Z toho dôvodu RO plánuje aj v roku 2016 priebežne a podľa potreby organizovať podobné pracovné stretnutia.

OP EVS participuje aj v oblasti aktivít spoločenskej zodpovednosti voči všetkým skupinám znevýhodnených občanov formou spolupráce s MNO. Dňa 15. septembra 2015 sa zamestnanci OP EVS podieľali na charitatívnej akcii sekcie európskych programov v rámci podujatia Dobrý trh na Panenskej ulici v Bratislave. Finančný výťažok, ktorý sa získal predajom domácich koláčikov, bol venovaný nadácii Centrum nádej [www.centrumnadej.sk](http://www.centrumnadej.sk). OP EVS sa bude podobných podujatí zúčastňovať aj počas roka 2016.

Z dôvodu zdĺhavého procesu verejného obstarávania bolo zakúpenie propagačných predmetov, stojanov, roll-upov a kompletného balíka mediálnych služieb posunuté do kalendárneho roka 2016. Z tohto dôvodu je realizácia platenej mediálnej kampane plánovaná v poslednom kvartáli 2016.